เมื่อเวลาประมาณ 19:30 น. (ตามเวลาท้องถิ่น) ของวันที่ 27 มิถุนายน พ.ศ. 2566 ระหว่างการรุกรานยูเครนโดยรัสเซีย รัสเซียได้ยิงขีปนาวุธทิ้งตัวอิสคันเดียร์จำนวน 2 ลูกใส่อาคารพลเรือนในเมืองกรามาตอสก์ ทางตอนเหนือของแคว้นดอแนตสก์ ประเทศยูเครน ขีปนาวุธลูกหนึ่งตกใส่ร้าน "รีอาพิซซา" ซึ่งในเวลานั้นมีลูกค้าและพนักงานอยู่มากถึง 80 คน มีผู้เสียชีวิต 13 คน รวมถึงวิกตอรียา อาแมลีนา นักเขียนชาวยูเครน, เยาวชนหญิงอายุ 17 ปี, สองพี่น้องฝาแฝดหญิงอายุ 14 ปี และอดีตนาวิกโยธินสหรัฐคนหนึ่ง ขีปนาวุธอีกลูกตกใส่หมู่บ้านบีแลญแกซึ่งตั้งอยู่ชานเมืองกรามาตอสก์ เป็นเหตุให้มีผู้บาดเจ็บอีก 5 คน

ร้านอาหารดังกล่าวเป็นที่นิยมในหมู่ชาวเมือง ทหาร ผู้สื่อข่าวต่างประเทศ และผู้ปฏิบัติงานช่วยเหลือจากองค์การต่าง ๆ ในบรรดาผู้บาดเจ็บนั้นยังมีเอกตอร์ อาบัด ฟาซิโอลินเซ นักเขียนและนักข่าวชาวโคลอมเบีย, เซร์ฮิโอ ฮารามิโย กาโร เพื่อนของเขา กรามาตอสก์ตั้งอยู่ห่างจากแนวรบประมาณ 30 กิโลเมตร (18 ไมล์) ในขณะนั้น

การโจมตีครั้งนี้เกิดขึ้นไม่นานหลังจากบทสรุปของกบฏกลุ่มวากเนอร์ในรัสเซียซึ่งคุกคามอำนาจของวลาดีมีร์ ปูติน ถึงแม้รัสเซียจะอ้างว่าไม่ได้โจมตีพลเรือนและมุ่งเป้าไปที่ "ผู้ฝึกสอนของเนโท" เท่านั้น และอ้างว่าฝ่ายตนได้ "บรรลุเป้าหมาย" แล้ว แต่ก็ไม่มีรายงานว่ามีผู้เสียชีวิตที่เป็นทหารประจำการ และช่องข่าวหลายช่องมองว่าคำอธิบายดังกล่าวเป็นการให้ข้อมูลเท็จของรัสเซีย ต่อมากองทัพยูเครนจับกุมชายผู้ต้องสงสัยว่าแอบถ่ายวิดีโอร้านพิซซาและยานพาหนะที่จอดอยู่ใกล้ ๆ เพื่อส่งวิดีโอดังกล่าวไปให้แก่หน่วยข่าวกรองของกองทัพรัสเซีย

ปฏิกิริยา
---------

ฌูแซ็ป บูร์เร็ลย์ ผู้แทนระดับสูงของสหภาพยุโรปด้านการต่างประเทศและนโยบายความมั่นคง และวอลอดือมือร์ แซแลนสกึย ประธานาธิบดียูเครน ประณามการโจมตีครั้งนี้ว่าเป็น "การก่อการร้ายของรัสเซียต่อพลเรือนยูเครน"

เดนีส บราวน์ ผู้ประสานงานด้านมนุษยธรรมของสหประชาชาติประจำยูเครน ออกแถลงการณ์บรรยายการโจมตีครั้งนี้ว่าเป็น "อีกตัวอย่างหนึ่งของความทุกข์ทรมานที่การรุกรานของรัสเซียก่อขึ้นต่อชาวยูเครนในระดับที่ไม่อาจให้อภัยได้"

กระทรวงการต่างประเทศฝรั่งเศสประณามการโจมตีของรัสเซีย โดยกล่าวในถ้อยแถลงว่า "นับเป็นอีกครั้งที่รัสเซียจงใจยิงใส่โครงสร้างพื้นฐานของพลเรือนในการละเมิดกฎหมายมนุษยธรรมระหว่างประเทศอย่างโจ่งแจ้ง ด้วยการกำหนดเป้าหมายไปยังสถานที่หย่อนใจที่ซึ่งชาวยูเครนแสวงหาความผ่อนคลายจากความทุกข์ที่เกิดจากการรุกรานของรัสเซีย"

กุสตาโบ เปโตร ประธานาธิบดีโคลอมเบีย กล่าวทางทวิตเตอร์ว่า "รัสเซียได้โจมตีพลเรือนชาวโคลอมเบีย 3 คนที่ไม่มีทางสู้ ดังนั้นจึงเป็นการละเมิดหลักปฏิบัติของสงคราม กระทรวงการต่างประเทศต้องส่งหนังสือประท้วงทางการทูต เราจะรอคอยการกลับบ้านอย่างปลอดภัยของเซร์ฮิโอ, เอกตอร์ และกาตาลินา" จากนั้นสถานทูตรัสเซียประจำโคลอมเบียก็กล่าวทางทวิตเตอร์ว่าเมืองกรามาตอสก์ "ไม่ใช่สถานที่ที่เหมาะสมสำหรับการลิ้มลองอาหารยูเครน" โดยเสริมว่า "แน่นอนว่าเรายินดีที่การเดินทางโดยประมาทครั้งนี้ไม่ได้กลายเป็นโศกนาฏกรรมที่แก้ไขไม่ได้สำหรับพลเมืองโคลอมเบียผู้บาดเจ็บเล็กน้อยเหล่านั้น แต่เราขอเรียกร้องให้ตัวแทนของเพื่อนมิตรโคลอมเบียงดเว้นจากการไปเยือนดินแดนและสถานที่ที่อยู่ระหว่างการสู้รบเสีย"

ดูเพิ่ม
-------

* เหตุโจมตีสถานีรถไฟกรามาตอสก์ (8 เมษายน พ.ศ. 2565)

อ้างอิง
-------

1. 1 2  "Ukraine says suspect directed Russia missile attack in Kramatorsk". *Al Jazeera*. 29 June 2023. สืบค้นเมื่อ 29 June 2023.
2. ↑  "Kramatorsk: Ukraine accuses man of treason over deadly Russian missile attack". Reuters. สืบค้นเมื่อ 29 June 2023.
3. 1 2  Mayeni Jones, James Gregory (28 June 2023). "Kramatorsk: Russian missile strike hits restaurants in Ukrainian city". *BBC News*. สืบค้นเมื่อ 29 June 2023.
4. 1 2  Sunita Patel-Carstairs (27 June 2023). "Ukraine war: Russian missile 'designed to bring down a plane' hits crowded pizza restaurant in Kramatorsk". *Sky News*. สืบค้นเมื่อ 27 June 2023.
5. 1 2 3  Ivana Kottasová (27 June 2023). "Kramatorsk restaurant strike shows that in Ukraine, death can come any time, anywhere". *CNN*. สืบค้นเมื่อ 27 June 2023.
6. ↑  Mayeni Jones, James Gregory (27 June 2023). "Kramatorsk: Russian missile strike hits restaurants in Ukrainian city". *BBC News*. สืบค้นเมื่อ 27 June 2023.
7. 1 2  Cassandra Vinograd, Thomas Gibbons-Neff (27 June 2023). "A Russian missile hits a crowded restaurant in Kramatorsk, killing at least 4". *The New York Times*. สืบค้นเมื่อ 27 June 2023.
8. ↑  Luke Harding (27 June 2023). "Four children among 11 killed in missile strike on Ukraine pizza restaurant". *The Guardian*. สืบค้นเมื่อ 27 June 2023.
9. ↑  Borrell Fontelles, Josep [@JosepBorrellF] (28 June 2023). "In another demonstration of the terror Russia is imposing on Ukrainian civilians, a Russian cruise missile hit a restaurant & shopping centre in #Kramatorsk" (ทวีต) – โดยทาง ทวิตเตอร์.
10. ↑  "Statement by the Humanitarian Coordinator for Ukraine, Denise Brown, on the attack on Kramatorsk". *United Nations Office for the Coordination of Humanitarian Affairs*. 27 June 2023. สืบค้นเมื่อ 28 June 2023.
11. ↑  étrangères, Ministère de l'Europe et des Affaires. "Ukraine – Condemnation of Russian strikes in Kramatorsk (June 28, 2023)". *France Diplomacy - Ministry for Europe and Foreign Affairs* (ภาษาอังกฤษ). สืบค้นเมื่อ 2023-06-29.
12. ↑  Petro, Gustavo [@petrogustavo] (28 June 2023). "Rusia ha atacado a tres civiles colombianos indefensos. Viola así los protocolos de la guerra" (ทวีต) – โดยทาง ทวิตเตอร์.
13. ↑  "El restaurante atacado con misil en Ucrania "no era lugar apropiado para degustar platos", dice Rusia". *14ymedio* (ภาษาสเปน). 29 June 2023. สืบค้นเมื่อ 29 June 2023.